Proposta għal DEĊIŻJONI TAL-KUNSILL dwar il-pożizzjoni li għandha tieħu l-Unjoni Ewropea fil-Kumitati rilevanti tal-Kummissjoni Ekonomika għall-Ewropa tan-Nazzjonijiet Uniti rigward ir-Regolamenti abbozzati dwar Sistemi ta' Twissija ta' Ħruġ mil-Lejns u dwar Sistemi Avvanzati ta' Bbrejkjar b'Emerġenza /* COM/2012/0178 final - 2012/0089 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA · Ir-raġunijiet għall-proposta u l-għanijiet tagħha F'livell internazzjonali, il-Kummissjoni Ekonomika għall-Ewropa tan-Nazzjonijiet Uniti (UNECE) tiżviluppa rekwiżiti armonizzati bil-ħsieb li jitneħħew l-ostakoli tekniċi għall-kummerċ tal-vetturi bil-mutur minn bejn il-Partijiet Kontraenti tal-Ftehim Rivedut tal-1958 u biex tiżgura li dawn il-vetturi bil-mutur ikollhom livell għoli ta' sigurtà u ta' ħarsien tal-ambjent. Dan l-aħħar il-UNECE iffinalizzat abbozz għal Regolament dwar dispożizzjonijiet uniformi dwar l-approvazzjoni tal-vetturi bil-mutur fejn jikkonċerna Sistemi ta' Twissija ta' Ħruġ mil-Lejns[1] (Lane Departure Warning Systems – LDWS) u abbozz ta' Regolament dwar id-dispożizzjonijiet uniformi li jikkonċernaw l-approvazzjoni tal-vettura rigward Sistemi Avvanzati ta' Bbrejkjar b'Emerġenza (Advanced Emergency Braking Systems[2] - AEBS). L-għan ta' dawn l-abbozzi ta' Regolamenti huwa li jiġi stabbilit livell għoli ta' sigurtà għall-vetturi bil-mutur li fihom l-LDWS u l-AEBS u proċeduri uniformi għall-ittestjar għall-approvazzjoni tat-tip ta' dawn il-vetturi bil-mutur. Fil-livell tal-UE, ir-Regolament (KE) Nru 661/2009 dwar is-sikurezza ġenerali tal-vetturi bil-mutur[3], fl-Artikolu 10 tiegħu u l-miżuri ta' implimentazzjoni tiegħu, jordnaw l-installazzjoni ta' LDWS u AEBS f'ċerti vetturi bil-mutur tal-kategoriji M2, N2, M3 u N3. Il-proposta preżenti għandha l-għan li tiddefinixxi l-pożizzjoni tal-Unjoni rigward dawk iż-żewġ abbozzi tar-Regolamenti tal-UNECE dwar l-LDWS u l-AEBS, u b'konsegwenza li tistipula li l-Unjoni, rappreżentata mill-Kummissjoni, għandha tivvota favur dawn l-abbozzi. Għaldaqstant, hi se tippermetti li l-abbozzi tar-Regolamenti tal-UNECE dwar l-LDWS u l-AEBS jiddaħħlu fis-sistema tal-Unjoni għall-approvazzjoni tat-tip għall-vetturi bil-mutur. · Il-kuntest ġenerali Ir-Regolament (KE) Nru 661/2009 jistipula rekwiżiti bażiċi għall-approvazzjoni tat-tip ta’ vetturi bil-mutur tal-kategoriji M2, M3, N2 u N3 rigward l-installazzjoni tal-LDWS. Huwa stabbilixxa wkoll ir-rekwiżiti bażiċi għall-approvazzjoni tat-tip ta’ vetturi bil-mutur tal-kategoriji M2, M3, N2 u N3 rigward l-installazzjoni tal-AEBS. Kien jeħtieġ li jiġu stabbiliti l-proċeduri, it-testijiet u r-rekwiżiti speċifiċi għal din l-approvazzjoni tat-tip fil-livell tal-UE. Għalhekk fl-2012 il-Kummissjoni adottat żewġ Regolamenti tal-Kummissjoni li jimplimentaw ir-Regolament (KE) Nru 661/2009 rispettivament dwar l-LDWS u l-AEBS[4] li d-dispożizzjonijiet tekniċi tagħhom huma fil-biċċa l-kbira tagħhom ibbażati fuq l-abbozzi tar-regolamenti korrispondenti tal-UNECE. Għaldaqstant issa huwa previst li l-Unjoni tivvota favur iż-żewġ abbozzi tar-Regolamenti tal-UNECE dwar l-LDWS u l-AEBS biex ikun hemm rekwiżiti komuni armonizzati fuq livell internazzjonali, u dan ikun jiffaċilita l-kummerċ internazzjonali. Dan ikun jippermetti lill-kumpaniji Ewropej li jsegwu sett wieħed ta' rekwiżiti li jkunu rikonoxxuti mad-dinja kollha, jiġifieri fil-pajjiżi li huma Partijiet Kontraenti għall-Ftehim tal-1958 Rivedut tal-UNECE. · Id-dispożizzjonijiet eżistenti fil-qasam tal-proposta Ir-Regolament (KE) Nru 661/2009 jinvolvi r-rekwiżiti bażiċi għall-approvazzjoni tat-tip ta’ vetturi bil-mutur tal-kategoriji M2, M3, N2 u N3 rigward l-installazzjoni tal-LDWS u l-AEBS. Barra minn hekk, fl-2012 il-Kummissjoni adottat żewġ Regolamenti tal-Kummissjoni li jimplimentaw ir-Regolament (KE) Nru 661/2009 rispettivament dwar l-LDWS u l-AEBS. · Il-konsistenza ma’ politiki u għanijiet oħrajn tal-Unjoni Il-proposta tikkonforma mal-għanijiet tar-Regolament (KE) Nru 661/2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur u għaldaqstant hija konsistenti mal-għan tal-UE li tipprevedi livell għoli ta' sikurezza fit-toroq u fuq ix-xogħol. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT · Konsultazzjoni mal-partijiet interessati Hi u tiżviluppa l-proposta, il-Kummissjoni Ewropea kkonsultat mal-partijiet interessati. Kien hemm konsultazzjoni ġenerali dwar l-approċċ previst rigward l-LDWS u l-AEBS fil-qafas ta' CARS 21 li ġabret flimkien l-Istati Membri, il-manifatturi (ir-rappreżentanti Ewropej u dawk nazzjonali u kumpaniji individwali), il-manifatturi tal-komponenti, l-organizzazzjonijiet tat-trasport u r-rappreżentanti tal-utenti. L-approċċ propost dwar l-LDWS u l-AEBS ġie diskuss ukoll fil-Kumitat Tekniku – Vetturi bil-Mutur meta kien hemm votazzjoni fuq iż-żewġ Regolamenti tal-Kummissjoni li jimplimentaw ir-Regolament (KE) Nru 661/2009 rigward l-LDWS u l-AEBS rispettivament. · Il-valutazzjoni tal-impatt Il-Kummissjoni Ewropea wettqet valutazzjoni tal-impatt fuq ir-Regolament (KE) Nru 661/2009 li jinkludi l-LDWS u l-AEBS. Barra minn dan, twettaq studju ta' tqabbil bejn l-ispejjeż u l-benefiċċji, b'konformità mal-Artikolu 14.3(a) tar-Regolament Nru 661/2009 biex jitqies huwiex fattibbli li ċerti vetturi jew klassifiki ta' vetturi jiġu eżentati mir-rekwiżiti tal-installazzjoni tal-AEBS u l-LDWS. 3. L-ELEMENTI LEGALI TAL-PROPOSTA · Sommarju tal-azzjoni proposta Il-proposta se tippermetti lill-Unjoni, rappreżentata mill-Kummissjoni, li tivvota favur dawn ir-Regolamenti abbozzati tal-UNECE dwar l-LDWS u l-AEBS. · Il-bażi legali Biex tiġi addattata għall-ispeċifitajiet tat-Trattat dwar il-Funzjonament tal-Unjoni Ewropea, il-bażi legali li kienet użata qabel, u li hi msemmija fil-premessa 1 ġiet sostitwita minn referenza diretta għall-Artikolu 218(9), minħabba l-ħtieġa ta' proċess ta' preparazzjoni mmodifikat għal-laqgħat tad-WP29, u dan irriżulta f'format ġuridiku mibdul, li ħa s-sura ta' Deċiżjoni tal-Kunsill minflok Deċiżjoni tal-Kummissjoni, kif sar f'dawn l-aħħar 14-il sena waqt il-proċess ta' preparazzjoni. · Il-prinċipju tas-sussidjarjetà Ir-rekwiżiti għal-LDWS u l-AEBS diġà huma armonizzati fil-livell tal-UE. Il-votazzjoni favur l-istrumenti internazzjonali bħalma huma abbozzi tar-Regolamenti tal-UNECE, u t-tidħil tagħhom fis-sistema tal-Unjoni għall-approvazzjoni tat-tip tal-vetturi bil-mutur tista' ssir biss mill-Unjoni. Dan mhux biss jevita l-frammentazzjoni tas-Suq Intern, iżda wkoll jassigura standards ugwali dwar is-saħħa, u s-sikurezza madwar l-UE kollha. Dan joffri wkoll vantaġġi tal-ekonomiji ta’ skala: pereżempju jistgħu jiġu mmanifatturati prodotti għas-suq Ewropew kollu u anki għas-suq internazzjonali, minflok ma jsirulhom aġġustamenti biex jiksbu l-approvazzjoni tat-tip nazzjonali għal kull Stat Membru. Għaldaqstant, il-proposta hija konformi mal-prinċipju tas-sussidjarjetà. · Il-prinċipju tal-proporzjonalità Il-proposta tikkonforma mal-prinċipju tal-proporzjonalità għaliex ma tmurx lil hinn minn dak li huwa meħtieġ biex tilħaq l-għanijiet li tiżgura t-tħaddim tajjeb tas-Suq Intern filwaqt li fl-istess ħin ikun hemm livell għoli ta’ sikurezza u ħarsien pubbliku. · L-għażla tal-istrumenti L-istrument propost: Deċiżjoni tal-Kunsill. Huwa meqjus xieraq l-użu ta' Deċiżjoni tal-Kunsill billi dan jikkonforma mar-rekwiżiti tal-Artikolu 218(9) TFUE. 4. IMPLIKAZZJONI BAĠITARJA Il-proposta ma għandha ebda implikazzjoni għall-baġit tal-Unjoni. 5. ELEMENTI MHUX OBBLIGATORJI · Iż-Żona Ekonomika Ewropea L-att propost jikkonċerna kwistjoni taż-ŻEE u għalhekk għandu jestendi għaż-Żona Ekonomika Ewropea. 2012/0089 (NLE) Proposta għal DEĊIŻJONI TAL-KUNSILL dwar il-pożizzjoni li għandha tieħu l-Unjoni Ewropea fil-Kumitati rilevanti tal-Kummissjoni Ekonomika għall-Ewropa tan-Nazzjonijiet Uniti rigward ir-Regolamenti abbozzati dwar Sistemi ta' Twissija ta' Ħruġ mil-Lejns u dwar Sistemi Avvanzati ta' Bbrejkjar b'Emerġenza (Test b’relevanza għaż-ŻEE) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 flimkien mal-Artikolu 218(9) tiegħu, Wara li kkunsidra l-proposta tal-Kummissjoni Ewropea, Billi: (1) Bid-Deċiżjoni tal-Kunsill 97/836/KE[5] l-Unjoni laqgħet il-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta’ preskrizzjonijiet tekniċi uniformi għall-vetturi bir-roti, għat-tagħmir u l-partijiet li jistgħu jintramaw u/jew jiġu użati fuq vetturi bir-roti u għall-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet ("il-Ftehim tal-1958 Rivedut"). (2) Ir-rekwiżiti armonizzati tal-abbozz tar-Regolament tal-Kummissjoni Ekonomika għall-Ewropa tan-Nazzjonijiet Uniti (UNECE) dwar id-dispożizzjonijiet li jikkonċernaw l-approvazzjoni ta' vetturi rigward Sistemi ta' Twissija ta' Ħruġ mil-Lejns[6] u l-abbozz tar-Regolament tal-UNECE dwar id-dispożizzjonijiet uniformi li jikkonċernaw l-approvazzjoni tal-vetturi rigward Sistemi Avvanzati ta' Bbrejkjar b'Emerġenza[7] huma maħsuba biex ineħħu l-ostakoli tekniċi għall-kummerċ tal-vetturi bil-mutur bejn il-Partijiet Kontraenti tal-Ftehim Rivedut tal-1958 u jiżguraw li tali vetturi jkunu joffru livell għoli ta' sikurezza u ħarsien. (3) Ir-Regolament (KE) Nru 661/2009 tal-Parlament Ewropew u tal-Kunsill tat-13 ta' Lulju 2009 dwar rekwiżiti għall-approvazzjoni tat-tip għas-sikurezza ġenerali tal-vetturi bil-mutur, it-trejlers tagħhom, u s-sistemi, il-komponenti u l-unitajiet tekniċi separati destinati għalihom[8], jordnaw l-installazzjoni ta' Sistemi ta' Twissija ta' Ħruġ mil-Lejns u Sistemi Avvanzati ta' Bbrejkjar b'Emerġenza f'ċerti vetturi tal-kategoriji M2, N2, M3 u N3. (4) Jixraq li tiġi stabbilita l-pożizzjoni li għandha tittieħed f'isem l-Unjoni fil-Kumitat Amministrattiv dwar il-Ftehim tal-1958 Rivedut dwar l-adozzjoni tar-Regolamenti abbozzati tal-UNECE msemmijin 'il fuq. ADOTTAT DIN ID-DEĊIŻJONI: Artikolu 1 Il-pożizzjoni li għandha tieħu l-Unjoni Ewropea fil-Kumitat Amministrattiv dwar il-Ftehim tal-1958 Rivedut dwar l-adozzjoni ta' preskrizzjonijiet tekniċi uniformi għall-vetturi bir-roti, għat-tagħmir u l-partijiet li jistgħu jintramaw u/jew jiġu użati fuq vetturi bir-roti u għall-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet, se tkun li hi tivvota favur ir-Regolament abbozzat tal-UNECE dwar id-dispożizzjonijiet uniformi li jikkonċernaw l-approvazzjoni ta' vetturi bil-mutur fir-rigward tas-Sistemi ta' Twissija ta' Ħruġ mil-Lejns, kif jinsab fid-dokumenti ECE/TRANS/WP.29/2011/78, ECE/TRANS/WP.29/2011/89 u ECE/TRANS/WP.29/2011/91. Artikolu 2 Il-pożizzjoni li għandha tieħu l-Unjoni Ewropea fil-Kumitat Amministrattiv dwar il-Ftehim tal-1958 Rivedut dwar l-adozzjoni ta' preskrizzjonijiet tekniċi uniformi għall-vetturi bir-roti, għat-tagħmir u l-partijiet li jistgħu jintramaw u/jew jiġu użati fuq vetturi bir-roti u għall-kundizzjonijiet għar-rikonoxximent reċiproku tal-approvazzjonijiet mogħtija fuq il-bażi ta’ dawn il-preskrizzjonijiet, se tkun li hi tivvota favur ir-Regolament abbozzat tal-UNECE dwar id-dispożizzjonijiet uniformi li jikkonċernaw l-approvazzjoni ta' vetturi bil-mutur fir-rigward tas-Sistemi Avvanzati ta' Bbrejkjar b'Emerġenza, kif jinsab fid-dokumenti ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 u ECE/TRANS/WP.29/2011/93/Amend.1. Artikolu 3 Din id-Deċiżjoni għandha tidħol fis-seħħ fid-data tal-adozzjoni tagħha. Magħmul fi Brussell, Għall-Kunsill Il-President [1] Dokumenti UNECE ECE/TRANS/WP.29/2011/78, ECE/TRANS/WP.29/2011/89 u ECE/TRANS/WP.29/2011/91. [2] Dokumenti UNECE ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 u ECE TRANS/WP.29/2011/93/Amend.1. [3] ĠU L 200, 31.7.2009, p. 1. [4] ĠU L 110, 24.04.2012, p. 18 u ĠU L 109, 21.04.2012, p. 1. [5] ĠU L 346, 17.12.1997, p. 78. [6] Dokumenti tal-UNECE ECE/TRANS/WP.29/2011/78, ECE/TRANS/WP.29/2011/89 u ECE/TRANS/WP.29/2011/91. [7] Dokumenti UNECE ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 u ECE TRANS/WP.29/2011/93/Amend.1. [8] ĠU L 200, 31.7.2009, p. 1.